ב"ה

**שַׁבָּת קֹדֶשׁ לָרַבִּי**

שִׂיחָה לְפָרָשַׁת קֹרַח

**לָתֵת אֶת הַטּוֹב בְּיוֹתֵר**

לִקְרַאת שִׁעוּר פָּרָשַׁת הַשָּׁבוּעַ, פָּרָשַׁת קֹרַח, קָרְאָה הַמּוֹרָה לְרִבְקִי, תָּמָר, דִּינָה וְחַוִּי וּבִקְּשָׁה מֵהֶן לְהָבִיא לַשִּׁעוּר חֲפָצִים מְיֻחָדִים הַקְּשׁוּרִים לְסִפּוּר הַפָּרָשָׁה.

תְּכוּנָה רַבָּה הֻרְגְּשָׁה בַּכִּתָּה לִפְנֵי הַשִּׁעוּר, הַתַּלְמִידוֹת הֵבִיאוּ חֲפָצִים רַבִּים מְעַנְיְנִים וּמְגֻוָּנִים.

כְּשֶׁהֵחֵל הַשִּׁעוּר בִּקְּשָׁה הַמּוֹרָה שֶׁכָּל תַּלְמִידָה תַּצִּיג אֶת הַחֵפֶץ שֶׁהֵבִיאָה עִמָּהּ, לְכָל בְּנוֹת הַכִּתָּה.

רִבְקִי הֶרְאֲתָה לְכֻלָּן סַל יָפֶה וּמְכֻבָּד, מָלֵא בְּפֵרוֹת טוֹבִים וּמְשֻׁבָּחִים, וְאָמְרָה: "בַּפָּרָשָׁה מְסֻפָּר עַל הַתְּרוּמוֹת שֶׁבְּנֵי יִשְׂרָאֵל הֵבִיאוּ לְהַשֵּׁם. אֶת הַתְּרוּמוֹת הֵם הֵבִיאוּ דֶּרֶךְ הַכֹּהֲנִים, שֶׁהֵם הַשְּׁלִיחִים שֶׁל הַשֵּׁם בָּעוֹלָם. אֲנִי הֵבֵאתִי סַלְסִלַּת פֵּרוֹת מְשֻׁבָּחִים, כִּי בְּנֵי יִשְׂרָאֵל הֵבִיאוּ מִפֵּרוֹתֵיהֶם הַיָּפִים וְהַמְּשֻׁבָּחִים תְּרוּמָה לְהַשֵּׁם".

תָּמָר הֶרְאֲתָה לְכֻלָּן אֹסֶף שֶׁל בֻּבּוֹת פַּרְוָה מְתוּקוֹת – כְּבָשִׂים קְטַנְטַנּוֹת, פָּרָה גְּדוֹלָה, עֲגָלִים קְטַנִּים מִפַּרְוָה נְעִימָה, וְסִפְּרָה: "גַּם מֵהַצֹּאן שֶׁהָיָה לִבְנֵי יִשְׂרָאֵל הֵם הֵבִיאוּ תְּרוּמָה לְהַשֵּׁם, הֵם הֶעֱנִיקוּ מַתָּנָה לַכֹּהֲנִים – וְגַם כָּאן, הֵם בָּחֲרוּ אֶת הַצֹּאן הַטּוֹב בְּיוֹתֵר".

דִּינָה הֶרְאֲתָה לְכֻלָּן אֶת הַחֲפָצִים שֶׁלָּהּ – שְׁתֵּי שְׂמָלוֹת חֲגִיגִיּוֹת וְיָפוֹת, שַׁרְשֶׁרֶת יְקָרָה, וְזוּג נַעֲלַיִם חֲדָשׁוֹת: "בְּנֵי יִשְׂרָאֵל הֵבִיאוּ מַתָּנָה לַכֹּהֲנִים מִכָּל מָה שֶׁהָיָה לָהֶם, אֲפִלּוּ מִלְּבוּשָׁם. מִכָּל רְכוּשָׁם הֵם הֶעֱנִיקוּ תְּרוּמָה לְהַשֵּׁם – וְתָמִיד תָּמִיד הָיָה זֶה מֵהַטּוֹב וּמֵהַמֻּבְחָר בְּיוֹתֵר".

וְאָז נֶעֶמְדָה חַוִּי, חַוִּי לֹא הֵבִיאָה אִתָּהּ שׁוּם דָּבָר וְלֹא הֶחְזִיקָה כְּלוּם. הַבָּנוֹת הִתְפַּלְּאוּ מְאוֹד, מָה חַוִּי הֵבִיאָה אִתָּהּ?

חַוִּי אָמְרָה: "אַתֶּן בְּוַדַּאי חוֹשְׁבוֹת שֶׁלֹּא הֵבֵאתִי שׁוּם דָּבָר. בְּוַדַּאי שֶׁהֵבֵאתִי, אֲנִי הֵבֵאתִי אֶת עַצְמִי...

"פָּרָשַׁת קֹרַח הִיא לֹא מַשֶּׁהוּ שֶׁקָּרָה רַק פַּעַם. תְּרוּמָה לְהַשֵּׁם עָלֵינוּ לְהָבִיא גַּם הַיּוֹם. אַךְ לְצַעֲרֵנוּ הָרַב, אֵין בֵּית מִקְדָּשׁ וְאֵינֶנּוּ יְכוֹלִים לְהָבִיא קָרְבָּן. הַיּוֹם, הַתְּרוּמוֹת שֶׁלָּנוּ לְהַשֵּׁם הֵן בְּצוּרָה קְצָת אַחֶרֶת – הַיּוֹם, אֲנַחְנוּ תּוֹרְמִים וּמְבִיאִים אֶת **עַצְמֵנוּ** לְהַשֵּׁם".

"חַוִּי, אַתְּ צוֹדֶקֶת כָּל כָּךְ", אָמְרָה הַמּוֹרָה. "גַּם הַיּוֹם עָלֵינוּ לְהָבִיא תְּרוּמָה לְהַשֵּׁם, וּתְרוּמָה זוֹ צְרִיכָה לִהְיוֹת הַטּוֹבָה וְהַמְּשֻׁבַּחַת בְּיוֹתֵר שֶׁיֵּשׁ לָנוּ. בִּמְקוֹם הַתְּבוּאָה הַמְּשֻׁבַּחַת בְּיוֹתֵר, אָנוּ נַעֲנִיק אֶת **הַכִּשְׁרוֹנוֹת הַמְּיֻחָדִים** בְּיוֹתֵר שֶׁלָּנוּ לְהַשֵּׁם".

***עִזְרִי לִבְנוֹת הַכִּתָּה לָתֵת אֶת הַכִּשְׁרוֹנוֹת הַטּוֹבִים בְּיוֹתֵר שֶׁלָּהֶן לְהַשֵּׁם*.**

* *שׁוּלַמִּית טוֹבָה מְאוֹד בְּצִיּוּר. כֵּיצַד הִיא יְכוֹלָה 'לְהַעֲנִיק' אֶת כִּשְׁרוֹנָהּ לְהַשֵּׁם*?
* *דְּבוֹרִי יוֹדַעַת לָשִׁיר מְאוֹד יָפֶה. כֵּיצַד הִיא תַּעֲנִיק אֶת כִּשְׁרוֹן הַשִּׁירָה שֶׁלָּהּ לְהַשֵּׁם*?
* *יוֹכֶבֶד יַלְדָּה חֲכָמָה מְאוֹד, הִיא לוֹמֶדֶת וּמְבִינָה הֵיטֵב. כֵּיצַד תַּעֲנִיק אֶת כִּשְׁרוֹן הַלִּמּוּד שֶׁלָּהּ לְהַשֵּׁם?*
* *צִלָּה יַלְדָּה מְאוֹד שְׂמֵחָה וְחַיְכָנִית, הִיא יוֹדַעַת לְהַצְחִיק אֶת כֻּלָּם. כֵּיצַד תַּעֲנִיק אֶת שִׂמְחַת הַחַיִּים שֶׁלָּהּ לְהַשֵּׁם*?

אָמְרָה הַמּוֹרָה לְחַוִּי: "אָכֵן, בַּתְּחִלָּה הָיָה נִרְאֶה שֶׁלֹּא הֵבֵאת כְּלוּם. לֹא הִשְׁקַעְתְּ וְהֵבֵאת מַתָּנָה אֲמִתִּית שֶׁאֶפְשָׁר לִרְאוֹת.

"אֲבָל כָּעֵת לִמַּדְתְּ אֶת כֻּלָּנוּ, שֶׁאִם נַשְׁקִיעַ בַּמַּעֲשִׂים שֶׁלָּנוּ וְנִשְׁתַּמֵּשׁ בַּכִּשְׁרוֹנוֹת שֶׁלָּנוּ כְּדֵי לַעֲבֹד אֶת הַשֵּׁם בַּצּוּרָה הַטּוֹבָה וְהַמְּשֻׁבַּחַת בְּיוֹתֵר, אָז תִּהְיֶה זוֹ הַמַּתָּנָה הַיְּקָרָה מִכֹּל!".

**קוּנְטְרֵס הַחְלָטָה טוֹבָה**

שֵׁם, שֵׁם הָאֵם, שֵׁם מִשְׁפָּחָה, כִּתָּה,

הַיּוֹם זָכִיתִי לִפְגֹּשׁ אֶת הָרַבִּי בְּרִגְעֵי אוֹר, בָּהֶם עָרַךְ חֲלֻקּוֹת מְיֻחָדוֹת עַד מְאוֹד.

בָּחַרְתִּי בַּחֲלֻקָּה אַחַת:

מִמֶּנָּה לָמַדְתִּי שֶׁ:

גַּם אֲנִי מֵאִיר בָּאוֹר שֶׁלִּמֵּד וְהֵאִיר לָנוּ הָרַבִּי, וּמַחְלִיט הַחְלָטָה טוֹבָה לְיוֹם ג' בְּתַמּוּז.

הַהַחְלָטָה שֶׁלִּי:

וּבְעֶזְרַת הַשֵּׁם, בִּזְכוּת קִיּוּם הַחְלָטָה טוֹבָה זוֹ אֶזְכֶּה לְהָאִיר בְּאוֹר אַחֲרוֹן אֶת חֹשֶׁךְ הַגָּלוּת וּלְהָבִיא אֶת הָעוֹלָם לְאוֹרָהּ שֶׁל גְּאֻלָּה!

* *אֵיזֶה כִּשָּׁרוֹן אוֹ תְּכוּנָה טוֹבָה שֶׁיֵּשׁ בָּךְ תַּעֲנִיקִי לְהַשֵּׁם, וְכֵיצַד?*